ไฟแนนซ์ทูเดย์
...สำนักงานความร่วมมือพัฒนาเศรษฐกิจกับประเทศเพื่อนบ้าน (องค์การมหาชน) หรือ สพพ. ถูกตั้งมาตั้งแต่ปี 2548 ถือเป็นองค์กรที่เป็นหน้าตาของประเทศ เพราะจะให้เงินช่วยเหลือประเทศเพื่อนบ้านนำไปก่อสร้างโครงสร้างพื้นฐาน แต่ปัจจุบันงานเข้าเมื่อฝ่ายการเมืองพยายามแทรกแซงให้ สพพ.ทุ่มเงินไปในโครงการทวายของประเทศเมียนมาร์ ซึ่งอาจจะทำให้การทำงานของ สพพ.เสียสมดุล
19 เม.ย. 2556

...สำนักงานความร่วมมือพัฒนาเศรษฐกิจกับประเทศเพื่อนบ้าน (องค์การมหาชน) หรือ สพพ. ถูกตั้งมาตั้งแต่ปี 2548 ถือเป็นองค์กรที่เป็นหน้าตาของประเทศ เพราะจะให้เงินช่วยเหลือประเทศเพื่อนบ้านนำไปก่อสร้างโครงสร้างพื้นฐาน แต่ปัจจุบันงานเข้าเมื่อฝ่ายการเมืองพยายามแทรกแซงให้ สพพ.ทุ่มเงินไปในโครงการทวายของประเทศเมียนมาร์ ซึ่งอาจจะทำให้การทำงานของ สพพ.เสียสมดุล
ที่ผ่านมาในอดีต สพพ.เคยถูกรัฐบาลให้ไปปล่อยกู้เมียนมาร์ 4,000 ล้านบาท แต่บังเอิญโชคดีเงินไม่พอและการปล่อยกู้ไม่ตรงกับวัตถุประสงค์ ทำให้ สพพ.รอดตัวไม่ตกเป็นจำเลยต้องขึ้นโรงขึ้นศาลว่าเอื้อประโยชน์ให้คนอื่นจนทำให้ประเทศชาติเสียหาย
...ต้นเดือน เม.ย.ที่ผ่านมา อังคณา ปิลันธน์โอวาท ไชยมนัส กรรมการผู้จัดการธนาคารอาคารสงเคราะห์ (ธอส.) เปิดตัวอย่างเป็นทางการ ซึ่งทีมงานของแบงก์ ธอส.ยังต้องทำงานหนัก เพื่อสนับสนุนการทำงานของเอ็มดีคนใหม่ให้ไม่น้อยหน้าอดีตเอ็มดีที่ผ่านๆ มา
...การสรรหากรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ไม่คืบ เพราะเป็นศึกสามเศร้าชิงตำแหน่งนี้กันชนิดไม่มีใครยอมใคร ทั้งนอมินีจากฝ่ายการเมืองกระทรวงการคลัง และกระทรวงอุตสาหกรรม แล้ว ยังมีร่างทรงจากคณะกรรมการฟื้นฟูของธนาคารที่ถูกส่งเข้ามาชิงตำแหน่งอีกด้วย
...วรวิทย์ ชัยลิมปมนตรี ผู้อำนวยการ ธนาคารออมสิน ยิ้มไม่หุบ ออกสินค้าอะไรมาก็ได้รับการตอบรับเป็นอย่างดี ออกผลิตภัณฑ์เงินฝากคนก็แห่มากินดอกเบี้ยสูง
อย่างไรก็ตาม การที่คนมาฝากเงินธนาคารออมสินมากๆ ทำให้แบงก์รัฐอื่นๆ เหนื่อย ทั้ง ธอส.และธนาคารอิสลามแห่งประเทศไทย ที่ต้องสู้ดอกเบี้ยดึงเงินฝาก ทำให้เข้าตัวรายได้หดกำไรหายไปไม่น้อยเหมือนกัน
...โฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ เปิดใจว่า ทุกครั้งที่วิพากษ์นโยบายรัฐบาลจะให้ความเห็นในนามส่วนตัว ในฐานะนักวิชาการ นักเศรษฐศาสตร์ หรืออดีตรองนายกฯ ไม่ใช่ในตำแหน่งนายแบงก์ เพราะแบงก์มีกฎระเบียบในการพูด ทราบแล้วเปลี่ยน